
Házirend
Bölcsőde neve: 			Őrbottyáni Gyermeksziget Bölcsőde
Bölcsőde székhelye: 			2162 Őrbottyán, Mikszáth Kálmán utca 2.
Intézményvezető: 			Laczkó Barbara
Tagbölcsőde neve: 	Őrbottyáni Gyermeksziget Bölcsőde KicsiKék Tagbölcsőde
Tagbölcsőde (telephely)címe: 	2162 Őrbottyán, Szent István utca 19.
Tagbölcsőde neve:			Őrbottyáni Gyermeksziget Bölcsőde Cseperedők
			Tagbölcsőde
Tagbölcsőde(telephely) címe:	2162 Őrbottyán, Deák Ferenc utca 3243 hrsz.
Email: 				orbottyanibolcsode@gmail.com
					bolcsode@orbottyan.hu
Telefonszám: 06 28 757 696
1. A gondozási – nevelési év szeptember 01-től a következő év augusztus 31-ig tart. A bölcsőde ünnepnapokon és hivatalos munkaszüneti napokon zárva tart. A nyári és a téli zárás időpontját és időtartamát a fenntartó határozza meg, melyről faliújságjainkon és honlapunkon adunk tájékoztatást. Az intézmény nyári zárásának időpontjáról február 15-ig nyújtunk bővebb információt. Április 21.-e a Bölcsődék Napja, mely nevelés nélküli munkanap, ezen a napon intézményünk nem fogad gyermekeket. 
2. Bölcsődénk nyitvatartási időben reggel 06:30 órától 17:30 óráig fogadja a gyermekeket. Kérjük, hogy a reggeli és a délutáni érkezésnél vegyék figyelembe, hogy a gyermekek átvétele és kiadása a gyermekek étkeztetésének időtartama alatt (08:00-08:30 között) nem megoldható. A reggeli étkezés után érkező gyermekek reggeliztetése a szülő feladata. A gyermekek délutáni hazaadása uzsonna közben (15:00 – 15:30 között) szintén nem megoldható. A gyermek délutáni hazaviteléhez kérjük a szülőket, hogy legkésőbb 17:15 óráig érkezzenek meg. 
3. A bölcsődéből a gyermeket csak szülő vagy a törvényes képviselő, valamint az általa írásban megbízott személy viheti el. Meghatalmazással sem bízható meg 16 éven aluli kiskorú gyermek. Ittas, bódult állapotú felnőttnek a gyermek nem adható ki. A gyermek hazaadását követően a szülő vagy a gyermekért érkezett személy felelős a gyermekért a bölcsőde egész területén.
4. A bölcsődei átadóban minden gyermeknek külön jellel ellátott szekrénye van a ruhák tárolására. Kérjük, hogy a szekrényekben az általunk kért legszükségesebb dolgokat tárolják, mert a bölcsődébe hozott vagy itt hagyott tárgyakért felelősséget nem tudunk vállalni. A gyermek által viselt ruhákba, cipőkbe kérjük írják bele a gyermek nevét vagy jelét és mindig gondoskodjanak megfelelő mennyiségű és az évszaknak megfelelő váltóruháról gyermekeik számára. Kérjük, hogy a szekrényekbe élelmiszert ne tároljanak! A csoportszobába lépés előtt minden esetben gondoskodjanak a kézmosásról.
5. A bölcsődébe csak egészséges gyermek hozható. A közösség egészsége érdekében lázas (37,5 ˚C és ennél magasabb hőmérsékletű), antibiotikumot szedő vagy fertőzés gyanús gyermek a bölcsődét nem látogathatja. A családban előforduló fertőző betegségről az intézményt haladéktalanul értesíteni kell. 
6. A gyermek gyógyszer – illetve ételérzékenységéről a szülő köteles a bölcsődét írásban tájékoztatni. A tájékoztatás mellékleteként, kérjük az orvosi véleményről, javaslatról másolat csatolását.
7. Abban az esetben, ha a gyermek napközben megbetegszik a bölcsődében, a kisgyermeknevelő értesíti a szülőket, illetve a hozzátartozót. Ehhez feltétlenül szükséges pontos cím és telefonszám, amit a családi füzetbe kérünk beírni. Kérjük, hogy minden esetben minél előbb (lehetőleg 1 órán belül) gondoskodjanak a gyermek hazaviteléről, illetve orvosi ellátásáról, ezzel is növelve a mielőbbi gyógyulás esélyét. Ezekben az esetekben a kisgyermeknevelő egy „Orvosi vizsgálat igazolását kérő lapot” ad át, amelyen szerepel az oka, hogy miért nem látogathatja a bölcsődét, és mikor lett gyermekorvoshoz irányítva. A beteg gyermeket gyógyultan az orvos által az orvosi vizsgálaton készült, kitöltött, aláírt és lepecsételt orvosi igazolással lehet újra közösségbe hozni.
8. Betegséget követően, illetve 3 napot meghaladó, be nem jelentett hiányzást követően csak orvosi igazolással térhet vissza a gyermek a bölcsődei közösségbe. Gyógyszereket, krémeket, orrsprayket nem áll módunkban adni a gyermeknek. 
9. Ha a szülő betegség vagy más ok miatt nem hozza gyermekét a bölcsődébe, a távolmaradás okát a lehető leghamarabb jelezze az intézményvezető vagy a kisgyermeknevelő felé. A gyermek aznapi étkezésének lemondását 07:30-ig tudjuk elfogadni. Amennyiben jelzés nem érkezik, úgy a térítési díjakat jóváírni nem tudjuk.
10. A bölcsődei ellátás térítési díjaira vonatkozó szabályokat Őrbottyán Város Önkormányzat Képviselő testületének 10/2021. (IX.29.) önkormányzati rendelete (a bölcsődei ellátásról, a szolgáltatás igénybevételének feltételeiről, valamint a fizetendő térítési díjakról) rögzíti.
11. A bölcsődei gondozás személyi térítési díját a szülő az intézménnyel kötött megállapodásban rögzített időponttól kezdődően havonta a tárgyhónap 10. napjáig köteles megfizetni az intézmény által megjelölt számlaszámra vagy az önkormányzat pénztárában, az arra kijelölt napon. 
12. Fizetési elmaradás esetén az intézmény részéről tértivevényes felszólító levél kerül kiküldésre. Amennyiben nem születik megegyezés a befizetésről, úgy a tartozás összege polgári peres eljárásban kerül behajtásra.
13. A család és a bölcsőde kapcsolatának erősítése érdekében az alábbi lehetőségeket biztosítjuk a családok számára:
· Szülővel történő beszoktatás
· Kisgyermeknevelő – szülő napi találkozás
· Faliújságra kihelyezett információk
· Szülői értekezletek, csoportbeszélgetések, különböző témájú családi délutánok, nyílt napok szervezése
· Családi füzetben történő kölcsönös bejegyzések (szívesen vesszük a gyermek egészségi állapotára, fejlődésére vagy otthoni eseményekre vonatkozó bejegyzéseket is)
Szülői jogok és kötelezettségek
A szülő joga, hogy:
· intézményt válasszon gyermeke gondozásához – neveléséhez
· tájékoztatást kapjon a bölcsődei életről, gyermekcsoportokról, nevelési elvekről
· tanácsot, segítséget kérjen és kapjon a kisgyermeknevelőtől
· véleményt nyilvánítson és javaslatot tegyen a bölcsőde működését illetően
· megismerje a gyermek ellátásával kapcsolatos dokumentumokat.
A szülő kötelessége, hogy:
· gyermeke ellátásában közreműködő személyekkel, intézménnyel együttműködjön
· betartsa az intézmény házirendjét.
Gyermeki jogok
A gyermek joga, hogy
· családi környezetben nevelkedjen
· segítséget kapjon személyiségének kibontakozásához, fejlődését veszélyeztető helyzetek elhárításához, társadalomba való beilleszkedéshez
· a hátrányos megkülönböztetés minden formájától mentes gondozásban- nevelésben részesüljön
· emberi méltóságát tiszteletben tartsák, bántalmazással, elhanyagolással szemben védelemben részesüljön
· sérülés, tartós betegség esetén a fejlődését és személyisége kibontakozását segítő különleges ellátásban részesüljön
·  a fejlődésére ártalmas környezeti és társadalmi hatások, valamint az egészségére káros szerek ellen védelemben részesüljön.
14. Bölcsődénkben Érdekképviseleti Fórum működik. A bölcsőde működésével, a gyermekek ellátásával kapcsolatos vagy egyéb panaszaikkal kereshetik az érdekképviseleti fórum tagjait, illetve a gyermekjogi képviselőt. Elérhetőségeik megtalálhatóak a faliújságon. A szülői érdekképviseleti fórum célja a gyermekek jogainak és érdekeinek érvényesítéséhez való segítségnyújtás. A gyermek szülője, valamint a gyermek érdekeinek védelmét ellátó érdek- képviselet és szakmai szervek a házirendben foglaltak szerint panasszal élhetnek az intézmény vezetőjénél vagy érdekképviseleti fórumnál az ellátást érintő kifogások orvoslása érdekében, gyermeki jogok sérelme továbbá az intézmény dolgozói kötelezettségszegése esetén. Az intézmény vezetője, az érdekképviseleti fórum a panaszt kivizsgálja és 15 napon belül tájékoztatást ad a panasz orvoslásának lehetséges módjáról.
15. A bölcsődei ellátás megszűnik a szülő kérésére, vagy a bölcsődei nevelési év végén, ha a gyermek adott év augusztus 31-ig betölti a harmadik életévét és óvodai ellátásra kötelezett. Az ellátás megszűnik abban az esetben, ha a szülő, törvényes képviselő a gyermek 4 héten túli hiányzását orvosi igazolással nem tudja igazolni. A bölcsőde házi rendjének súlyos és ismételt megszegése esetén szintén megszűnik az ellátás. 
16. A bölcsőde egész területén, valamint 15 m -es körzetében tilos a dohányzás.
17. A házirend a bölcsőde honlapján, a faliújságjainkon egész évben elérhető a szülők számára. Az első szülői értekezleten nyomtatott formában kézhez kapják a szülők és a családi füzetbe is bekerül.

Az intézményvezető fogadónapja:
Keddi napokon 08:00 – 10:00 óra között, előre egyeztetett időpontban.
A házirend betartását köszönjük!
Alulírott szülő/törvényes képviselő tudomásul veszem, hogy a mindenkor hatályos házirendben foglaltak rám nézve kötelezőek, vállalom, hogy azokat mindenkor maradéktalanul betartom.

Őrbottyán,	2025.							

…………….………………
Szülő, törvényes képviselő aláírása
……………………………
Intézményvezető

